lille flagspætte
Lille flagspætte er en meget lille spætte, som med en længde på blot 14-15 cm er betydeligt mindre end stor flagspætte. Den mangler desuden dennes røde undergump. Hannen har som den store flagspætte rød isse, mens hunnens er gul. Vingerne er mere udpræget sort-hvid-stribede end hos slægtningen.
Den er ret sjælden i Danmark, både som yngle- og trækfugl. I nabolandene er den mere almindelig, bl.a. i Sverige, hvorfra den menes indvandret til Nordsjælland, hvor den sås første gang i 1964. I forbindelse med Dansk Ornitologisk Forenings fugleatlas 2014-2017 blev ynglebestanden vurderet til 83-128 par, heraf ca. halvdelen i Nordsjælland, mens resten hovedsagelig fandtes på Bornholm og det øvrige Sjælland. Arten kan nogle vintre forekomme i mindre flokke som gæst nordfra.
Lille flagspætte udhugger med næbbet sit redehul i mørnede træstammer og søger især føde i træernes øverste grene. Den foretrækker blandet naturskov, gerne med en fugtig bund, eksempelvis de bornholmske sprækkedale.